《光绪十八年1892三月初六日筱村中丞按试台南正在明伦堂讲书忽地大震因以诗纪之》
清代·唐赞衮

堂皇高坐地震惊，满堂漰湱洪涛声。
如驾海舶樯忽倾，头目眩转浮沧溟。
诸生罢讲相向瞪，魂摇气慑神渐惺。
须臾奠定邀神灵，险遭不测人其坑。
我于其中浩叹兴，两间无处无亏盈。
世界本由缺陷成，自古断鳌鳌足胫。
扶舆毕竟谁支撑，赖有青门鼎力争。
乾坤浩荡陂竟平，敢忘此日心凌兢。

作者简介：唐赞衮，字韡之，善化人。同治癸酉举人，历官台南知府。有《鄂不斋集》。